پاکیستان و تاجیکیستان آراسیندا صنایع، علم و تکنولوژی، تیجارت و اینکیشاف ساحه‌لرینده امکداش‌لیق موقاویله‌لری ایمضالانیب.
اؤلکه مطبوعاتی‌نین معلوماتینا گؤره، رسمی سفر چرچیوه‌سینده پایتاخت ایسلام آبادا گئدن تاجیکیستان پرزیدنتی امامعلی رحمانوو بو اؤلکه‌نین باش ناظیری شهباز شریفله گؤروشوب.
گؤروش زامانی انرژی علاقه‌سی، تاریم، قیدا تکنولوژیسی، تیجارت، علم و تکنولوژی کیمی ساحه‌لرده فیکیر موبادیله‌سی آپاریلیب.
ایکی لیدئر پاکیستان و تاجیکیستان آراسیندا علاقه‌لرین و اقتصادی امکداشلیغین گئنیشلندیریلمه‌سینی وورغولاییب‌لار.
شریف همچنین قئید ائدیب کی، CASA-1000 یوکسک گرگین‌لیک‌لی (فشار قوی) الکتریک خطی لاییحه‌سینی یاخین زاماندا باشا چاتدیرماق اوچون امامعلی رحمانوو ایله یاخیندان ایشلمه‌یه حاضیردیرلار.
ایکی اؤلکه آراسیندا صنایع، علم و تکنولوژی، تیجارت و اینکیشاف ساحه‌لرینده امکداش‌لیق موقاویله‌لری ایمضالانیب.
خاطیرلاداق کی، قیرغیزیستان و تاجیکیستانین الکتریک انرژی‌سینی افغانیستان اوزریندن پاکیستانا داشییا‌جاق CASA-1000 یوکسک گرگین‌لیک‌لی الکتریک خطی لاییحه‌سی اوزره ایشلره 2016-جی ایلده باشلانیلیب.
